Amapholisa Adabulela Ilunga Lephalamende Lesifazane Izembatho Zensitha
Omunye njalo wamalunga edale lephalamende uNkosikazi Susan Matsunga uthe ubanjwe amabele ngamapholisa esilisa.
HARARE — Kuqhamuke udlakela edale lephalamende ngemva kokuba amalunga ebandla leMovement for Democratic Change elikhokhelwa nguMnu. Morgan Tsvangirai evimbe ukuxotshwa komunye wabo, uMnu. Costa Machingauta, ngoba egqoke ibhatshi elilembala ye flag yeZimbabwe. Ekufuqaneni okwenzekeleyo, amanye amalunga edale lephalamende awesifazane athe amapholisa esilisa awaphumputhe emzimbeni okungafanelanga abadabulela izembatho zangensitha. UMachingauta, omela isigaba se Budiriro edale lephalamende, ucine esekhitshelwe phandle kwedale wahanjiswa ewofisini yamapholisa edale. Uhulumende wethula umthetho wokuthi umuntu ozalungisa kumbe ukuthengisa iflag kumbe impahla elombala weflag uzabotshwa. Embe phansi amanye amalunga eMDC-T esithi okuzenziwa luze lulungisiswe lolodaba lokungena kwamapholisa edale atshela obephethe isikhundla sikasomlomo, uNkosikazi Marble Chinomona ukuba abasoze bahlonipha imithetho yedale amapholisa engaqhubeka engena edale. Omunye wamalunga edale uNkosikazi Susan Matsunga utshele Chinomona ukuthi ebanjwe amabele ngamapholisa esilisa. Kuthi elinye njalo ilunga uNkosikazi Lwazi Sibanda owe MDC-T, uthi amapholisa emdabulele impahla yangensitha njalo amanye amalunga esifazane athi aphumputhwe imizimba ngendlela engayisiyo. Aphethe ephuma lamalunga ebandla leMDC-T etshengisa ukukhonona kwawo phezu kokubotshwa kukaMachingauta. Kodwa awe Zanu PF eqhubekele phambili ngohlelo lwedale kade kulusuku lokubuzwa kwabaphathintambo imibizo eyehlukeneyo ngemisebenzi yengatsha zabo. Abomsakazo we ZBC ohlala usakaza okwenzakala e dale ngoLwesithathu mavhiki wonke kawusaqhubekelanga phambili kusenzakala lesi siga ahle angenisa ezinye inhlelo. Ngesikhathi sisioya emoyeni bebesemapholiseni bonke abe MDC-T abethesa amapholisa ngokuhlukunyezwa ngendlela ezehlukeneyo ezibalisa ukuphumputhwa imizimba yabo lokudatshulelwa impahla. Ngasikhathi lokhu kusenzakala, ilunga le Tajamuka/Sesijikile, uMnu. Sylvanos Mudzova, utshengisele phandle kwedale lephalamende ezibophe ngensimbi ezandleni lenyaweni esola amalunga edale phezu kokwehluleka kwawo ukulwisana lodlakela kanye lokuthunjwa kwabantu elizweni. UMudzvova owomkhankaso weTajamuka-Sesijikile ubetshengisela eyedwa ephandle kwedale ekhonona phezu ngokwenza kwala malunga okokungalungisisi udaba lokungathembeki (corruption) kanye lokunyamalala kwabantu elizweni okubalisa uItayi Dzamara osedlulise umnyaka engaziwa lapho akhona, ukuba usaphila na loba hatshi. UMudzova ubegqoke impahla efana legqokwa yizibotshwa ejele njalo ezibophile enyaweni ngamaketani lezandleni ukubonisa uzulu ukuba esephila njengesigqili elizweni lakhe ngenxa yobukhokheli obunganakekeli izizalwane zalo. Uzulu ubuthene elalela obekutshiwo nguMudzvova bucwadlana ledale lephalamende lapho okuhlangana khona umgwaqo uNelson Mandela lo Third, esithi uvumelana lalokho abekutsho. Omunye walabo abakade belalele ngu Zisunko Ndlovu othe usekela akade kusenziwa nguMudzvova. Elinye njalo ilunga le Tajamuka-Sesijikile, uMnu. Promise Mkhwananzi, laye utshele intathelizindaba ukuba usekela obekumunyethwe ngamazwi kaMudzvova.